
EUROOPAN PARLAMENTIN PÄÄTÖSLAUSELMAESITYS
EU:n maatalouselintarvikkeiden menekinedistämispolitiikan täytäntöönpanosta vuoden 2014 uudistuksen jälkeen
(2025/2089(INI))
Euroopan parlamentti, joka
–	ottaa huomioon 22. lokakuuta 2014 annetun Euroopan parlamentin ja neuvoston asetuksen (EU) N:o 1144/2014 sisämarkkinoilla ja kolmansissa maissa toteuttavista maataloustuotteita koskevista tiedotus- ja menekinedistämistoimista sekä neuvoston asetuksen (EY) N:o 3/2008 kumoamisesta,
–	ottaa huomioon joulukuussa 2025 julkaistun Euroopan parlamentin tutkimuspalvelun tutkimuksen, jossa arvioitiin maataloustuotteiden menekinedistämistoimia, ”Evaluation of EU agri-food promotion policy: Insights and lessons learnt – European Implementation Assessment”,
–	ottaa huomioon komission syyskuussa 2025 antaman ilmoituksen kampanjasta, jolla kannustetaan ostamaan eurooppalaisia elintarvikkeita (”Buy European food”),
–	ottaa huomioon komission tiedonannon Euroopan parlamentille ja neuvostolle EU:n syöväntorjuntasuunnitelmasta (COM(2021)0044),
–	ottaa huomioon elokuussa 2022 julkaistun Euroopan parlamentin tutkimuspalvelun tutkimuksen kestävää maataloutta koskevista sertifiointijärjestelmistä EU:ssa ja tärkeimmissä tuottajamaissa ”Farm certification schemes for sustainable agriculture – State of play and overview in the EU and in key global producing countries, concepts and methods”,
–	ottaa huomioon komission kertomuksen Euroopan parlamentille ja neuvostolle sisämarkkinoilla ja kolmansissa maissa toteuttavista maataloustuotteita koskevista tiedotus- ja menekinedistämistoimista annetun Euroopan parlamentin ja neuvoston asetuksen (EU) N:o 1144/2014 soveltamisesta (COM(2021)0049),
–	ottaa huomioon 2. joulukuuta 2021 annetun Euroopan parlamentin ja neuvoston asetuksen jäsenvaltioiden yhteisen maatalouspolitiikan nojalla laadittavien, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) rahoitettavien strategiasuunnitelmien (YMP:n strategiasuunnitelmat) tukea koskevista säännöistä sekä asetusten (EU) N:o 1305/2013 ja (EU) N:o 1307/2013 kumoamisesta,
–	ottaa huomioon komission yksiköiden valmisteluasiakirjan EU:n maataloustuotteiden menekinedistämistä sisämarkkinoilla ja kolmansien maiden markkinoilla koskevasta vaikutustenarvioinnista (SWD(2020)0399),
–	ottaa huomioon heinäkuussa 2020 julkaistun komission, Deloitten, Ipsosin ja Tetratech International Developmentin tutkimuksen EU:n maataloustuotteiden menekinedistämisestä sisämarkkinoilla ja kolmansien maiden markkinoilla ”Evaluation support study of the EU agricultural promotion policy, internal and third country markets” (julkaisutoimisto),
–	ottaa huomioon 11. huhtikuuta 2024 annetun Euroopan parlamentin ja neuvoston asetuksen viinejä, tislattuja alkoholijuomia ja maataloustuotteita koskevista maantieteellisistä merkinnöistä sekä aidoista perinteisistä tuotteista ja maataloustuotteiden vapaaehtoisista laatumerkinnöistä, asetusten (EU) N:o 1308/2013, (EU) 2019/787 ja (EU) 2019/1753 muuttamisesta sekä asetuksen (EU) N:o 1151/2012 kumoamisesta,
–	ottaa huomioon 7. lokakuuta 2015 annetun komission täytäntöönpanoasetuksen (EU) 2015/1831 sisämarkkinoilla ja kolmansissa maissa toteutettavista maataloustuotteita koskevista tiedotus- ja menekinedistämistoimista annetun Euroopan parlamentin ja neuvoston asetuksen (EU) N:o 1144/2014 soveltamista koskevista säännöistä,
–	ottaa huomioon 2. joulukuuta 2021 annetun Euroopan parlamentin ja neuvoston asetuksen (EU) 2021/2117 maataloustuotteiden yhteisestä markkinajärjestelystä annetun asetuksen (EU) N:o 1308/2013, maataloustuotteiden ja elintarvikkeiden laatujärjestelmistä annetun asetuksen (EU) N:o 1151/2012, maustettujen viinituotteiden määritelmästä, kuvauksesta, esittelystä, merkinnöistä ja maantieteellisten merkintöjen suojasta annetun asetuksen (EU) N:o 251/2014 sekä unionin syrjäisimpien alueiden hyväksi toteutettavista maatalousalan erityistoimenpiteistä annetun asetuksen (EU) N:o 228/2013 muuttamisesta,
–	ottaa huomioon 15. joulukuuta 2025 annetun komission täytäntöönpanopäätöksen, joka koskee sisämarkkinoilla ja kolmansissa maissa toteutettavien maataloustuotteita koskevien tiedotus- ja menekinedistämistoimien rahoitusta ja vuoden 2026 työohjelman hyväksymistä,
–	ottaa huomioon 12. joulukuuta 2024 annetun komission täytäntöönpanopäätöksen, joka koskee sisämarkkinoilla ja kolmansissa maissa toteutettavien maataloustuotteita koskevien tiedotus- ja menekinedistämistoimien rahoitusta ja vuoden 2025 työohjelman hyväksymistä,
–	ottaa huomioon 19. helmikuuta 2025 annetun komission tiedonannon ”Maataloutta ja elintarvikkeita koskeva visio – Maatalous- ja elintarvikealasta houkutteleva tuleville sukupolville” (COM(2025)0075),
–	ottaa huomioon työjärjestyksen 55 artiklan,
–	ottaa huomioon maatalouden ja maaseudun kehittämisen valiokunnan mietinnön (A10‑0000/2026),
A.	ottaa huomioon, että menekinedistämiseen osoitettiin vuonna 2025 132 miljoonaa euroa määrärahoja, jotka jakautuivat yhden jäsenvaltion ja usean jäsenvaltion ohjelmille, ja että se on olennaisen tärkeä väline EU:n toimitusketjujen kilpailukyvyn lisäämiseksi sisämarkkinoilla ja kansainvälisillä markkinoilla, etenkin kollektiivisille toimille annetun tuen kautta; 
B.	ottaa huomioon, että usean jäsenvaltion ohjelmilla, joita rahoitettiin noin 40 miljoonalla eurolla vuonna 2025, tuetaan jäsenvaltioiden välistä yhteistyötä ja edistetään ohjelman edunsaajien välisten kumppanuuksien kehittämistä ja vahvistetaan näin sisämarkkinoiden yhdentymistä;
C.	ottaa huomioon, että kaudella 2016–2024 erityisesti kolmansissa maissa toteutettujen menekinedistämisohjelmien rahoituksen kysyntä ylitti säännöllisesti määrärahojen määrän ja että usean jäsenvaltion ohjelmille osoitettu osuus pieneni vuosina 2021–2024; toteaa, että tarpeiden ja käytettävissä olevien resurssien välillä on rakenteellinen epätasapaino;
D.	ottaa huomioon, että tiettyihin aloitteisiin, kuten luonnonmukaisten ja kestävien tuotteiden menekinedistäminen kolmansissa maissa, tarkoitettuja varoja jää toistuvasti käyttämättä, kun taas joitakin muita tuotteita koskeva kysyntä ylittää reippaasti tarjonnan, mikä osoittaa, että varat olisi mukautettava paremmin nykyiseen markkinatodellisuuteen;
E.	ottaa huomioon, että kolme neljäsosaa tutkimuksessa käytetystä otoksesta on pieniä ja keskisuuria yrityksiä tai niitä edustavia järjestöjä ja että näiden toimijoiden tuotantokustannukset ovat nousseet ja investointikapasiteetti on rajallinen, minkä vuoksi on tarpeen tehdä menekinedistämismekanismien saatavuudesta oikeudenmukaisempaa, tasapuolisempaa ja oikeasuhtaisempaa;
F.	ottaa huomioon, että vuodesta 2021 lähtien osa rahoituksesta on osoitettu kestävyyden ja terveellisten ruokailutottumusten kaltaisille luokille samalla kun on pyritty lisäämään eurooppalaisten tuotteiden taloudellista arvoa;
G.	toteaa, että yli puolet EPRS:n tutkimukseen osallistuneista edunsaajista katsoo, että iskulause ”Enjoy, it’s from Europe” (”Maukasta Euroopasta”) on lisännyt merkittävästi tuotteiden tunnistamista erityisesti kolmansissa maissa, joissa eurooppalaisten tavaramerkkien ja alkuperämerkintöjen tunnettuus on edelleen vähäisempää kuin unionin alueella;
H.	ottaa huomioon, että maatalousmarkkinat erityisesti kolmansissa maissa ovat alttiita nopeille taloudellisille ja geopoliittisille heilahteluille ja että kansallisella tasolla hallinnoiduilla yhden jäsenvaltion ohjelmilla on usein rajallisempi mukautumiskyky usean jäsenvaltion ohjelmiin verrattuna, minkä vuoksi on tarpeen vahvistaa joustomekanismeja ja määrärahojen uudelleenkohdistamismekanismeja;
I.	ottaa huomioon, että monimutkaiset hallinnolliset menettelyt muodostavat huomattavan esteen suurelle osalle toimijoita, erityisesti maaseudulla sijaitseville toimijoille, jotka tarvitsevat enemmän yksinkertaistamista julkisen rahoituksen tehokkuuden takaamiseksi;
J.	ottaa huomioon, että vuoristoisilla tai epäsuotuisilla maaseutualueilla sijaitseville toimijoille menekinedistämisohjelmat ovat tärkeä väline työllisyyden, taloudellisen toiminnan ja alueellisen yhteenkuuluvuuden ylläpitämisessä;
Suositukset 

Rahoitus

1.	korostaa sellaisten usean jäsenvaltion ohjelmien merkitystä, jotka mahdollistavat jäsenvaltioiden välisen yhteistyön ja joiden olisi tämän vuoksi saatava enemmän määrärahoja;
2.	katsoo, että rahoitusta on voitava siirtää ohjelmien ja alojen välillä tavalla, joka vastaa toimijoiden tarpeita heikentämättä rahoituskehyksen ennustettavuutta ja vakautta;
3.	korostaa menekinedistämistoimien merkitystä tuettaessa pieniä ja keskisuuria yrityksiä, joiden tuotantokustannukset ovat korkeat ja investointikapasiteetti vähäinen;
4.	katsoo, että menekinedistämistoimien on oltava kaikkien maataloustuottajien saatavilla ja että niissä on kiinnitettävä erityistä huomiota pieniin ja keskisuuriin yrityksiin, jotta vältetään lannistamasta niitä monimutkaisilla byrokraattisilla ja hallinnollisilla menettelyillä;
5.	painottaa tarvetta osoittaa edelleen varoja erityisesti menekinedistämisohjelmien kattamien tuotteiden viennin ja kaupan pitämisen tukemiseen keskittyen etenkin kolmansiin maihin, koska näin varmistettaisiin maatalousalan parempi näkyvyys ja kilpailukyky; 
6.	painottaa tarvetta säilyttää nykyaikaiset menekinedistämisvälineet, jotka perustuvat kuluttajakysynnän analysointiin, ja tukea kohdennettuja viestintäkampanjoita, joiden avulla voidaan tuoda lisäarvoa eurooppalaisille elintarvikkeille;
Yhteydet muihin eurooppalaisiin aloitteisiin
7.	toteaa, että menekinedistämistoimille vastataan siihen, mihin ”Buy European food” (”Osta eurooppalaista ruokaa”) -kampanjalla pyrittiin, ja tuetaan tuottajia ja Euroopan taloutta;
8.	toteaa, että menekinedistämistoimilla autetaan saavuttamaan muiden komission ehdottamien eurooppalaisten aloitteiden tavoitteita, etenkin tukemalla hedelmien ja vihannesten kaupan pitämistä;
9.	tähdentää kuitenkin, että menekinedistämistoimet eivät saa olla alisteisia muille EU:n toimille; vastustaa uusien rahoituksen saatavuutta koskevien kelpoisuuskriteerien käyttöönottoa ja mahdollisia rajoituksia tietyntyyppisten asetuksen kattamien tuotteiden tai tuoteryhmien myynninedistämiselle;
Toimenpiteiden hallinnointi 
10.	pitää iskulausetta ”Enjoy, it’s from Europe” erinomaisena, sillä se on lisännyt kolmansissa maissa kaupan pidettävien eurooppalaisten tuotteiden tunnistamista;
11.	toivoo, että iskulausetta ”Enjoy, it’s from Europe” ja alkuperämerkintöjä voitaisiin käyttää yhdessä eurooppalaisten elintarvikkeiden tunnistettavuuden parantamiseksi;
12.	katsoo, että yksittäisten jäsenvaltioiden tasolla hallinnoidut yhden jäsenvaltion ohjelmat eivät ole muutosten tapahtuessa yhtä joustavia kuin komission hallinnoimat usean jäsenvaltion ohjelmat ja että sen vuoksi on tarpeen varmistaa, että jäsenvaltiot hyväksyvät laajemmin pyyntöjä, jotka koskevat ohjelman mukauttamista markkinoiden muutoksiin;
13.	suosittaa, että varmistetaan suurempi joustavuus (sekä usean jäsenvaltion että yhden jäsenvaltion) ohjelmien hallinnoinnissa silloin kun ohjelmat on niiden käynnistämisen jälkeen kohdennettava uudelleen muille kuin alun perin suunnitelluille markkinoille;
14.	korostaa, että on tärkeää keskittää resurssit rajallisemmalle määrälle kohdemarkkinoita, jotta vältetään menekinedistämistoimien liiallinen hajaantuminen ja lisätään rahoitettujen kampanjoiden vaikutusta;
15.	toteaa, että vuotuisen työohjelman painopisteet on mukautettava paremmin todelliseen markkinakysyntään, jotta vältetään määrärahojen vajaakäyttö joillakin aloilla, kuten luonnonmukaisten tuotteiden alalla; 
16.	kehottaa komissiota arvioimaan, onko hallintokuluihin tarkoitettu kiinteämääräinen osuus riittävä tukemaan ohjelman hallinnointiin liittyvissä kustannuksissa;
Ohjelmien arviointi, tehokkuus ja laatu
17.	painottaa tarvetta yhdenmukaistaa menekinedistämisohjelmien vaikutusta koskevat indikaattorit, jotta voidaan parantaa tulosten vertailtavuutta ja arvioida tarkemmin EU:n rahoittamien toimien tehokkuutta;
18.	pyytää laatimaan yhteiset suuntaviivat ohjelmien arviointikertomuksille, jotta voidaan varmistaa kerättyjen tietojen parempi laatu ja tulosten tehokkaampi käyttö tulevien painopisteiden määrittelyssä;
Taloudellinen kehitys syrjäisillä alueilla
19.	toteaa, että menekinedistämistoimilla voidaan tukea maaseudun tuottajia ja antaa näin piristysruiske syrjäisten alueiden paikalliselle taloudelle ja kehitykselle ja että siksi on hyödyllistä suosia näiden alueiden ohjelmia;
°
°	°
20.	kehottaa puhemiestä välittämään tämän päätöslauselman neuvostolle ja komissiolle sekä Euroopan tilintarkastustuomioistuimelle ja jäsenvaltioiden hallituksille ja parlamenteille.




<PathFdR>PR\1337095FI.docx</PathFdR>		PE<NoPE>784.348</NoPE><Version>v01-00</Version>
FI	Moninaisuudessaan yhtenäinen	FI
PE<NoPE>784.348</NoPE><Version>v01-00</Version>	2/10	<PathFdR>PR\1337095FI.docx</PathFdR>
FI
<PathFdR>PR\1337095FI.docx</PathFdR>	3/10	PE<NoPE>784.348</NoPE><Version>v01-00</Version>
		FI
[bookmark: _Toc224639826]PERUSTELUT
Taustaa
Tässä mietinnössä annetaan tietoa menekinedistämistoimien täytäntöönpanon tilanteesta ja esitetään joitakin toimintapoliittisia suosituksia menekinedistämistoimien tukijärjestelyjen ja toimijoiden rahoituksen saannin parantamiseksi sekä maatalouselintarvikealan kilpailukyvyn tukemiseksi.
Keskeiset havainnot
1. Maatalouselintarvikealan kilpailukyky (painopisteenä pienet ja keskisuuret yritykset)
EU:n maatalouselintarvikealan kilpailukyvyn vahvistaminen edellyttää tuen lisäämistä pienille ja keskisuurille tiloille, jotka muodostavat tuotannon perustan, erityisesti maaseudulla. Tätä ei pidä tulkita siten, että suuret yritykset jätettäisiin tuen ulkopuolelle, sillä niillä on keskeinen rooli eurooppalaisten tuotteiden menekinedistämisessä, mutta pientiloihin olisi kiinnitettävä erityistä huomiota, koska niiden tuotantokustannukset ovat korkeat ja investointikapasiteetti alhainen ja koska kansainvälinen kilpailu on kovaa. Näiden tilojen markkina-aseman parantamiseksi on olennaisen tärkeää helpottaa niiden mahdollisuuksia käyttää menekinedistämisvälineitä. Tukemalla nykyaikaistamista, monipuolistamista ja laadun arvon esiintuomista (maantieteelliset merkinnät, tavaramerkit, kestävä tuotanto jne.) voitaisiin lisätä pienten ja keskisuurten yritysten houkuttelevuutta. Samoin viennin ja markkinoinnin tukeminen on olennaisen tärkeää niiden näkyvyyden lisäämiseksi. Pienten ja keskisuurten tilojen kilpailukyvyn parantaminen tarkoittaa viime kädessä koko maatalouselintarvikealan häiriönsietokyvyn ja kestävyyden vahvistamista Euroopan unionissa.
2. Toimien joustavuus
Yksi menekinedistämistoimien suurimmista rajoitteista on – kuten joulukuussa 2025 julkaistussa EPRS:n tutkimuksessa ”Evaluation of EU agri-food promotion policy: Insights and lessons learnt” todetaan – välineen joustamattomuus. Tutkimuksessa korostettiin, että ohjelmaa on sen käynnistämisen jälkeen vaikea muuttaa tai kohdentaa uudelleen esimerkiksi markkinahäiriöiden tapauksessa. Tämän vuoksi on tarpeen pyrkiä takaamaan ohjelman osallistujille suurempi joustavuus, joka mahdollistaa kohteen tai tuoteryhmän vaihtamisen, jos se on tarpeen esimerkiksi geopoliittisen epävakauden vuoksi. Komissiota olisi kehotettava pohtimaan menettelyjä näiden toimien täytäntöönpanon yksinkertaistamiseksi myös jäsenvaltioiden kannalta, sillä niillä on keskeinen rooli yhden jäsenvaltion ohjelmien hallinnoinnissa.
3. Yhteydet muihin eurooppalaisiin strategioihin
Komissio esitteli toukokuussa 2020 Pellolta pöytään -strategian ja helmikuussa 2021 EU:n syöväntorjuntasuunnitelman. Näillä kahdella ehdotuksella pyritään kehittämään kestävämpää maataloustuotantoa ja edistämään terveellisiä ruokailutottumuksia, mutta ne voivat merkitä tiettyjen mahdollisesti terveydelle haitallisten maatalouselintarvikkeiden, kuten punaisen lihan ja viinin, sulkemista ohjelmien ulkopuolelle.
Tutkimus osoitti kuitenkin, että menekinedistämistoimilla tuetaan kansanterveystavoitteita erityisesti hedelmä- ja vihannesalan kaltaisilla aloilla, minkä vuoksi se on tiiviissä yhteydessä komission esittämiin strategioihin.
Esittelijä toteaa näiden strategioiden olevan tärkeitä, mutta muistuttaa puheenjohtaja von der Leyenin vuoden 2025 lopussa käynnistämän ”Buy European Food” -kampanjan sisällöstä. Esittelijä painottaa tarvetta varmistaa, että kaikilla eurooppalaisilla tuotteilla on samat mahdollisuudet osallistua menekinedistämisohjelmiin ja saada niistä rahoitusta, ja välttää joidenkin tuotteiden poissulkeminen tai jopa demonisointi.
4. Tuki maatalouselintarvikkeisiin liittyvälle viestinnälle ja niiden kaupan pitämiselle
Eurooppalaisiin maatalouselintarvikkeisiin liittyvän viestinnän ja niiden kaupanpitämisen tehostaminen on olennainen keino lisätä niiden näkyvyyttä ja kilpailukykyä etenkin kansainvälisillä markkinoilla. Sen vuoksi on tarpeen investoida edelleen kohdennettuun viestintään, joka on mukautettu kolmansien maiden markkinoiden erityispiirteisiin, ja kehittää nykyaikaisia menekinedistämisvälineitä, jotka perustuvat kuluttajakysynnän analysointiin. Pienten ja keskisuurten yritysten olisi saatava erityistä tukea markkinointistrategioidensa optimointiin ja laajempiin jakeluverkkoihin pääsemiseksi. Lisäksi eurooppalaisen laadun (kestävyys, jäljitettävyys, maantieteelliset merkinnät jne.) tuominen paremmin esiin lisäisi menekinedistämiskampanjoiden vaikutusta, ja suurempi tuki markkinoinnille auttaisi lisäämään eurooppalaisten tuotteiden läsnäoloa kansainvälisillä markkinoilla ja luomaan uusia liiketoimintamahdollisuuksia.
5. Menekinedistämisohjelmat ja niiden määrärahat
EPRS:n tutkimuksessa analysoitiin kahdentyyppisiä menekinedistämisohjelmia eli usean jäsenvaltion ohjelmia ja yhden jäsenvaltion ohjelmia, ja siinä kiinnitettiin erityistä huomiota luonnonmukaiseen tuotantoon liittyviin ohjelmiin. Usean jäsenvaltion ohjelmiin osallistuu vähintään kaksi organisaatiota eri jäsenvaltioista tai unionin tason organisaatioita, ja tutkimuksen mukaan niille myönnetty rahoitus väheni vuosien 2021 ja 2024 välillä ja kasvoi suhteellisesti vuosina 2025 ja 2026. Maatalouselintarvikealan toimijat arvostavat erityisesti tämäntyyppisiä ohjelmia, sillä ne näkevät ne mahdollisuutena tehdä yhteistyötä muiden jäsenvaltioiden sidosryhmien kanssa ja kehittää yhteisiä hankkeita, joiden kohteena voivat olla EU tai kolmannet maat. Usean jäsenvaltion ohjelmia arvostetaan suuresti myös siksi, että komissio hallinnoi niitä Euroopan tutkimuksen toimeenpanoviraston (REA) kautta, joka tarjoaa selkeitä ja joustavia vastauksia, jos edunsaajien on muutettava ohjelmia. Esittelijä on tyytyväinen siihen, että näiden ohjelmien määrärahat ovat kehittyneet myönteisesti kahden viime vuoden aikana, ja katsoo, että on tarpeen säilyttää tuki jatkossakin tällä tasolla, erityisesti siksi, että se avaa merkittäviä mahdollisuuksia uusiin markkinoihin tai niiden vahvistamiseen. Hän katsoo kuitenkin, että yhden jäsenvaltion ohjelmien määrärahoja ei pitäisi myöskään vähentää. Näistä jälkimmäisistä säädetään, että pyynnön voi esittää yksi tai useampi organisaatio samasta EU-maasta EU:ssa tai kolmansissa maissa tapahtuvaa markkinoille saattamista varten. Lisäksi niiden määrärahat pysyivät vakaina vuosina 
2021–2024 ja kasvoivat kahtena seuraavana vuonna. EPRS:n tutkimuksessa esiin tuotu rajoitus on kuitenkin se, että nämä jäsenvaltioiden tasolla hallinnoidut ohjelmat ovat vähemmän joustavia edunsaajien mahdollisiin muutospyyntöihin vastaamisessa. Sen vuoksi olisi aiheellista, että jäsenvaltiot varmistavat, että ohjelmaa voidaan mukauttaa enemmän markkinoiden muutoksiin. EPRS:n tutkimuksessa todetaan myös, että luonnonmukaisen tuotannon alalle usean jäsenvaltion ja yhden jäsenvaltion ohjelmissa osoitetut määrärahat ovat suuremmat kuin toimijoiden kysyntä niille. Siksi olisi suotavaa lisätä joustavuutta näiden varojen siirtämisessä eri alojen ja ohjelmien välillä, jotta voidaan vastata myönteisesti hakijoiden pyyntöihin.
Johtopäätökset ja suositukset
Esittelijä katsoo, että olisi syytä antaa seuraavat keskeiset toimintapoliittiset suositukset:
•	yksinkertaistetaan menettelyjä ja helpotetaan edunsaajien, etenkin pk-yritysten ja niitä edustavien järjestöjen, mahdollisuuksia käyttää niitä, jotta varmistetaan julkisen rahoituksen oikeudenmukainen ja oikeasuhtainen saatavuus ja vähennetään byrokraattisia esteitä ja parannetaan ohjelmien vaikuttavuutta
•	otetaan käyttöön mekanismeja, joilla varoja mukautetaan ja kohdennetaan uudelleen, jotta voidaan reagoida nopeasti muutoksiin rahoituksessa, tuotteissa tai kohdemarkkinoilla, etenkin kolmansissa maissa, joissa taloudelliset ja geopoliittiset olosuhteet voivat olla erityisen vaihtelevat
•	seurataan varojen kohdentamista yhden jäsenvaltion ja usean jäsenvaltion ohjelmien välillä ja varmistetaan rakenteellinen tasapaino tuensaajien tarpeiden ja rahoitusmahdollisuuksien välillä, jotta voidaan tukea sekä jäsenvaltioiden välistä yhteistyötä että pienten ja keskisuurten yritysten osallistumista
•	varataan suurempi osuus vuotuisesta talousarviosta markkinointi- ja menekinedistämistoimiin, jotta voidaan parantaa eurooppalaisten maatalouselintarvikkeiden näkyvyyttä ja kilpailukykyä sisämarkkinoilla ja kolmansien maiden markkinoilla ja edistää kansainvälistymistä
•	säädetään, että EU:n logoon liitetään tuottajamaan merkki ulkomaisille markkinoille tarkoitetuissa pakkauksissa, jotta voidaan lisätä tuotteiden tunnistettavuutta ja kasvattaa eurooppalaisten tuotemerkkien mainetta kolmansissa maissa
•	jatketaan sellaisten menekinedistämisohjelmien tukemista, joilla tuetaan alueellista yhteenkuuluvuutta ja maaseudun kehittämistä ja joilla voidaan tukea työllisyyttä ja taloudellista toimintaa maaseutu-, vuoristo- sekä epäsuotuisilla alueilla.
image1.png




